আশাকর্মীদের স্বাস্থ্যভবন অভিযান ঘিরে ধুন্ধুমার

কলকাতা: ‘নুন্যতম বেতন করতে হবে ১৫ হাজার টাকা’, এই দাবি নিয়ে আশাকর্মীদের (Asha workers protest) স্বাস্থ্যভবন (Swasthya Bhaban) অভিযান।পশ্চিমবঙ্গ পুর স্বাস্থ্য কর্মী কনট্র্যাক্টচুয়াল ইউনিয়নের ডাকে স্বাস্থ্যভবন ঘেরাও ও ডেপুটেশন কর্মসূচিতে উত্তেজনা। স্বাস্থ্য ভবনে আশাকর্মীদের বিক্ষোভ কর্মসূচি ঘিরে ধুন্ধুমার পরিস্থিতি। অভিযান শুরু হতেই মিছিল আটকে দেয় পুলিশ, যার জেরে পরিস্থিতি আরও উত্তপ্ত হয়ে পরে। আশাকর্মীদের সঙ্গে পুলিশের ধস্তাধ্বস্তির খবর মিলেছে। পুলিশের ব্যারিকেড তুলে ফেলে দেওয়া হয় বলে অভিযোগ।

রাজ্যজুড়ে প্রায় তিন হাজার আশাকর্মী রয়েছেন। বেতন বৃদ্ধি-সহ একাধিক দাবিতে আজ বুধবার স্বাস্থ্যভবন অভিযানের ডাক দেন আশাকর্মীরা। অভিযান শুরু হতেই মিছিল আটকে দেয় পুলিশ। এরপরেই পরিস্থিতি উত্তপ্ত হয়ে ওঠে। পুলিশের সঙ্গে ধস্তাধস্তিতে জড়িয়ে পড়েন আশাকর্মীরা। পুলিশের একের পর এক ব্যারিকেড ভেঙে আশাকর্মীরা পৌঁছে যান স্বাস্থ্যভবনের গেটের সামনে! যা নিয়ে পরিস্থিতি একেবারে রণক্ষেত্রের আকার নেয় সল্টলেক। আশাকর্মীদের দাবি, আন্দোলনরত আশা কর্মীদের অভিযোগ, সরকার একদিকে তাঁদের ব্রেস্ট ফিডিং (Breast Feeding) নিয়ে সচেতনতার বার্তা দিতে বলে, অথচ নিজেরাই মাতৃত্বকালীন ছুটি পান না। এমনকী কর্মরত অবস্থায় কারও মৃত্যু হলে পরিবার কোনও আর্থিক সহায়তাও পায় না। নুন্যতম বেতন তাঁদের ১৫ হাজার টাকা করতে হবে। এই বিষয়ে পদক্ষেপ করা না হলে স্বাস্থ্যভবনের সামনেই অবস্থান বিক্ষোভে বসে যাওয়ার হুঁশিয়ারি আশাকর্মীদের।

আরও পড়ুন:চার্জশিট ও নথির কপি চেয়ে আদালতে SSC-র টেন্টেড প্রার্থীরা

অন্যদিকে নিরাপত্তার কথা ভেবে বন্ধ রাখা হয়েছে স্বাস্থ্য দফতরের গেট। মোতায়েন করা হয়েছে বিশাল পুলিশবাহিনী।পরিস্থিতি নিয়ন্ত্রণে রীতিমতো হিমশিম খান পুলিশ আধিকারিকরা। জানা গিয়েছে, বর্তমানে স্বাস্থ্যভবনের গেটের বাইরেই অবস্থান বিক্ষোভে বসে গিয়েছেন আশাকর্মীরা। আন্দোলনের জেরে সেক্টর ৫ এলাকায় দীর্ঘক্ষণ যান চলাচল সম্পূর্ণ বন্ধ থাকে, ভোগান্তিতে পড়েন নিত্যযাত্রীরাও।